projecte-aina/catalan_government_crawling huggingface dataset:
El Departament de Cultura, a través de la Central de Préstec i Serveis Especials del Servei de Biblioteques, ha fet donació de 700 documents (llibres i revistes) als centres penitenciaris i centres d'educació juvenil que gestiona la Secretaria de Mesures Penals, Reinserció i Atenció a la Víctima del Departament de Justícia.
El donatiu té com a objectiu facilitar materials de lectura i oci a la població reclusa i als residents dels centres.
L'acció s'emmarca en la col·laboració entre el Departament de Justícia i el Departament de Cultura per facilitar la lectura i donar suport a les biblioteques penitenciàries que, en el context de la crisi sanitària actual, es reforça amb la tramesa d'aquests materials.
Des de l'inici del confinament i el tancament de les biblioteques públiques, el Departament de Cultura ha atès diverses peticions de subministraments de material de lectura, com el pavellons socials de Barcelona i l'Hospital de la Vall d'Hebron.
Un total de 1.460 joves ja estant participant al concurs de lectura "Llegir té Premi" organitzat durant aquest període de confinament pel Departament de Cultura.
Aquest concurs té un calendari de participació que estarà obert fins al dia 21 de juny.
El concurs té dues categories: de 8 a 11 anys i de 12 a 16 anys.
Els joves poden seleccionar les lectures entre més de 680 títols en català, castellà i anglès i de lectura fàcil.
Els títols a llegir es poden obtenir mitjançant la biblioteca digital eBiblioCat o directament dins de la plataforma per cortesia de Legiland.
Els lectors han llegit fins ara 4.771 llibres i articles i s'han format 85 equips/clubs de lectura.
Un cop llegida l'obra seleccionada, els participants responen una sèrie de preguntes sobre el títol triat.
Els joves poden optar a guanyar diferents premis en funció del nombre de lectures realitzades i la verificació de la comprensió lectora de les obres llegides.
En el moment de registrar-se com a participant, els lectors han d'indicar quina és la seva biblioteca pública de referència, d'aquesta manera la biblioteca pot fer un seguiment de l'evolució dels seus usuaris.
Actualment, hi ha 263 biblioteques que tenen, com a mínim, 1 lector actiu.
Com es fa cada estiu, el Servei de Biblioteques del Departament de Cultura convocarà una nova edició del concurs "Llegir té premi" amb l'objectiu de continuar fomentant la lectura entre els joves durant aquest període.
La Direcció General de Creació, Acció Territorial i Biblioteques promourà a les biblioteques públiques de Catalunya un programa d'activitats relacionades amb les diferents commemoracions i efemèrides destacades de l'Any 2020.
El bloc bàsic d'aquest programa se centra en les commemoracions oficials aprovades pel Govern de la Generalitat de la Generalitat.
Així, el Servei de Biblioteques oferirà a les biblioteques publiques catalanes activitats relacionades amb el centenari dels naixements de Joan Perucho i de Josep Benet, i els cinquantenaris de la mort de Josep Carner, de Robert Gerhard dins del projecte Música i exili i de Margarida Xirgu (aquesta darrera commemoració fou iniciada la tardor de l'any passat i s'acabarà la primavera d'enguany).
La selecció de les activitats que s'organitzaran s'elabora en col·laboració amb els comissaris i comissàries de cadascuna de les commemoracions i, en el cas de les relacionades amb l'àmbit literari, amb la Institució de les Lletres Catalanes.
A banda de les commemoracions oficials del Govern també es programaran activitats relacionades amb d'altres autors i àmbits temàtics.
Així per exemple i amb la intenció de potenciar la lectura de fons no estrictament literaris, es recordarà el 250è aniversari del naixement del compositor alemany Ludwig van Beethoven.
Aprofitant la celebració a Tarragona i Reus del Congrés Català d'Educació Matemàtica 2020 i la declaració de la UNESCO del 14 de març del Dia Internacional de les Matemàtiques, el Servei de Biblioteques programarà també un seguit d'activitats relacionades amb el foment d'aquesta ciència.
Com cada any, el Servei de Biblioteques també recordarà el centenari de la creació de les primeres biblioteques populars de la Mancomunitat de Catalunya, enguany correspon la celebració a la Biblioteca del Vendrell, actualment Biblioteca Pública Terra Baixa, que va ser inaugurada el 17 d'octubre de 1920.
Com a novetat, aquest any, el Servei de Biblioteques inclourà un seguit d'activitats de foment de la lectura vinculades a commemoracions d'autors de la literatura universal.
D'aquesta forma s'oferiran a les biblioteques públiques activitats relacionades amb els aniversaris dels escriptors Gianni Rodari, Miguel Delibes, Benito Pérez Galdós, P. D. James, Mario Benedetti i Mario Puzo.
També es vol posar en relleu el gènere de la ciència ficció a partir de tres novel·listes que van néixer ara fa cent anys: Ray Bradbury, Isaac Asimov i Frank Herbert.
Durant el 2020 es programaran també actes vinculats a la figura de Lucrècia Borja ja que el 2019 es van commemorar els 500 anys de la seva mort.
El programa de commemoracions del Servei de Biblioteques és actualment un dels programes estratègics més important en termes de participació de biblioteques i nombre d'activitats.
Durant el 2019 es van organitzar dins d'aquest programa més de 250 activitats a un total de 130 biblioteques la qual cosa implica que un mínim de 5.000 persones assistissin a alguna de les activitats organitzades.
La Direcció General de Creació, Acció Territorial i Biblioteques del Departament de Cultura de la Generalitat de Catalunya, iniciarà properament un P rocés participatiu de reflexió estratègica sobre la prestació dels serveis bibliotecaris a Lleida.
La presentació del procés va tenir lloc el passat 18 de febrer en el marc d'una reunió informativa, a la seu de la Biblioteca Pública de Lleida que va ana r a càrrec d'un expert en el desenvolupament d'intel·ligència col·lectiva, gestió de la complexitat i gestió del canvi en organitzacions públiques i privades.
A l'acte hi van assistir la Sra.
Àngels Ponsa, directora general i del Sr.
Miquel A. Cullerés, cap dels Serveis Territorials de Cultura a Lleida i nombroses biblioteques de Lleida.
El procés en el que participaran 23 persones que treballen en 15 biblioteques i 2 bibliobusos consistirà, en posar en comú el màxim d'informacions per part dels diferents interlocutors implicats, Central de Biblioteques, Biblioteca Pública de Lleida i biblioteques municipals, per tal de facilitar l'elaboració de plans d'actuació respectius a partir de les propostes que es plantegin tenint com a objectiu satisfer les necessitats dels usuaris.
Els objectius generals del programa de reflexió estratègica són els següents:
Estructura territorial del Servei de Biblioteques
L'estructura territorial del Servei de Biblioteques del Departament de Cultura implica, el propi Servei, la central territorial, la biblioteca provincial, 42 biblioteques municipals i 2 bibliobusos.
La complexitat que suposa un sistema organitzatiu d'aquests característiques demana una reflexió estratègica periòdica que permeti la clarificació i alineament estratègics, entre els serveis centrals, serveis territorials i unitats finalistes de prestació del servei per aconseguir donar serveis excel·lents a l'usuari.
El Conselh Generau d'Aran va acollir ahir la reunió sobre el foment de l'aranès a les biblioteques de Catalunya, a la qual van assistir la vicesíndica d'Aran, Maria Vergés, la directora general de Creació, Acció Territorial i Biblioteques de la Generalitat de Catalunya, Àngels Ponsa, el cap del Servei de Biblioteques, Josep Vives, el director territorial de Cultura de Lleida, Miquel A. Cullerès, la cap de la Central de Biblioteques de Lleida, Nati Moncasí, i el tinent d'alcalde de Vielha i Mijaran, Alberto López.
Els objectius d'aquesta reunió eren, entre altres, fomentar la lectura a la Val d'Aran, estendre els serveis bibliotecaris a tota la població, impulsar les biblioteques de la Val d'Aran i potenciar el coneixement de la llengua i literatura araneses al conjunt de Catalunya a través del Sistema de Lectura Pública de Catalunya.
L'acord més destacat d'aquesta primera trobada ha estat l'acord per a la creació de la Comissió de Lectura Pública i Biblioteques de l'Aran formada per representants del Conselh Generau d'Aran, l'Ajuntament de Vielha i Mijaran com a gestor de la Biblioteca General de Vielha, el Departament de Cultura de la Generalitat de Catalunya, així com representants de l'àmbit educatiu, que tindrà com a objectiu fomentar la lectura, les biblioteques i la presència de l'aranès al conjunt de les biblioteques públiques catalanes a través de diverses activitats que coordinarà la mateixa comissió.
El termini d'inscripció acaba l'1 de desembre
Fins a l'1 de desembre es podran inscriure a la vuitena edició de ' Biblioteques amb DO ' les biblioteques que es vulguin afegir a l'edició 2020.
En aquest projecte autòcton i únic, s'hi van adherir, l'any passat, 69 biblioteques d'aquells territoris més arrelats a la cultura del vi.
' Biblioteques amb DO ' es fonamenta en el reforç dels recursos informatius que les biblioteques ofereixen relacionats amb la cultura del vi, acompanyats d'un programa de dinamització cultural que inclou activitats variades i per a tots els públics, com ara rutes literàries entre vinyes, vermuts literaris, recitals de poesia, tallers de creació, sessions de narracions, entre d'altres i sempre amb el vi per tema.
Enguany, les activitats giraran al voltant de la presència i la participació de la dona en el món del vi, una relació que, com es veurà en aquesta nova edició de ' Biblioteques amb DO ', està unida per un fort llaç.
La directora general de la Direcció General de Creació, Acció Territorial i Biblioteques de la Generalitat de Catalunya Àngels Ponsa ha assistit avui a la inauguració de la 7a Trobada de Lectura Fàcil.
La directora general ha recordat la importància d'iniciatives que promouen l'accessibilitat i la inclusió social així com el paper de la Direcció General en el foment de les mateixes a través dels programes de Lectura Fàcil.
A Catalunya, les biblioteques públiques organitzen aproximadament 230 clubs de Lectura Fàcil, pràcticament la meitat dels 500 que hi ha a la resta de l'estat.
La CEPSE (Central de Préstec) és el centre dipositari de fons bibliogràfic de Lectura Fàcil a Catalunya i posa a la disposició de les biblioteques 220 lots i un total de 4.500 documents.
Aquest fons conté pràcticament tot el que està disponible al mercat en català i castellà.
De fet, els volums de lectura fàcil són un dels seus principals productes amb una rotació d'un 180% en préstecs.
Durant la trobada, que se celebra a l'Espai Francesca Bonnemaison de Barcelona, s'estan duent a terme diferents conferències i taules rodones amb representants d'iniciatives de països com Suècia, Finlàndia, Argentina, Estats Units o Regne Unit.
Molts països i molts idiomes amb un denominador comú: la lectura fàcil i el llenguatge planer.
El cap del Servei de Biblioteques Josep Vives participa en la taula rodona "La biblioteca com a referent d'accessibilitat lectora" amb Heidi Carlsson, bibliotecària i membre de la secció de l'IFLA «Library Services to People with Special Needs» (Suècia); Irene Gálvez, directora de la Biblioteca Central de Cornellà i membre del projecte Biblioteques inclusives, i la moderadora Laia Vidal, responsable de comunicació de l'Associació Lectura Fàcil.
A la tarda, Toni Cabré, sub-director general de Promoció Cultural de la Generalitat de Catalunya participa en la taula "La cultura a l'abast de tothom" amb Betty Siegel, directora d'accessibilitat del John F. Kennedy Center i membre de Leadership Exchange in Arts and Disability (Estats Units); Mercè Luz, cap del departament de cultura de Fundación ONCE; Teresa Soldevila, membre de la Xarxa museus i accessibilitat, i el moderador Óscar López, periodista cultural.
La consellera de Cultura, Mariàngela Vilallonga, participarà el proper dissabte, 30 de novembre, a les 18 hores, en l'acte de cloenda de la campanya "Fas 6 anys.
Tria un llibre", en el qual farà balanç de la campanya d'enguany.
L'acte tindrà lloc a la Biblioteca Carles Rahola de Girona de Girona, on es farà una activitat amb infants i una trobada amb editors i llibreters.
Tria un llibre està impulsada pel Gremi de Llibreters de Catalunya amb el suport del Departament de Cultura, i també hi col·laboren el Departament d'Educació, el Departament de la Vicepresidència i d'Economia i Hisenda, el Departament d'Acció Exterior, Relacions Institucionals i Transparència, l'Institut d'Estadística de Catalunya (Idescat), la Corporació Catalana de Mitjans Audiovisuals, el Gremi d'Editors de Catalunya, l'Associació d'Editors en Llengua Catalana i l'ONCE.
La campanya forma part de les mesures incloses en el Pla Nacional de Lectura del Govern i vol estimular els hàbits de lectura dels infants de 6 anys, amb l'objectiu que els nens i les nenes descobreixin les llibreries amb un adult i aprenguin a donar valor als llibres.
A l'acte també hi serà present la directora general de Creació, Acció Territorial i Biblioteques, Àngels Ponsa; el director de l'Institut Cultural de les Empreses Culturals (ICEC), Miquel Curanta; el director de la Institució de les Lletres Catalanes, Oriol Ponsatí-Murlà; i la directora dels Serveis Territorials de Cultura a Girona, Carme Renedo, entre altres autoritats.
Després de l'acte de cloenda de la campanya Fas 6 anys.
Tria un llibre es farà una atenció a mitjans a la mateixa biblioteca.
El Servei de Biblioteques del Departament de Cultura de la Generalitat de Catalunya publica la Bibliografia selectiva de novetats, número 120 (desembre 2019) que té com a objectiu facilitar la gestió del fons de les biblioteques públiques catalanes i reforçar el paper de mediació lectora dels serveis bibliotecaris.
Es tracta d'una selecció de les novetats editorials més interessants dels diversos camps del saber, per orientar en el desenvolupament de les col·leccions de les biblioteques públiques.
Com sempre, a la nostra pàgina web podreu trobar l'Excel amb el llistat complet dels documents recomanats.
I recordeu que trobareu alguns d'aquests documents i moltes més lectures, cançons, pel·lícules, concerts, documentals, etc. a ebiblio.cat
El Diari Oficial de la Generalitat de Catalunya núm. 8045 ha publicat la resolució CLT/3627/2019, de 17 de desembre, per la qual s'aprova la convocatòria per a la concessió de subvencions per a obres de construcció o d'adequació de biblioteques públiques de Catalunya per al període 2020-2023.
El període per presentar les sol·licituds és del 21 de gener al 5 de febrer del 2020.
La convocatòria preveu una inversió per part del Departament de Cultura de fins a 8 milions d'euros en obres de construcció, reforma, ampliació o rehabilitació de biblioteques públiques en municipis que no disposen d'aquests equipament o que, si en tenen algun no és adequat d'acord amb els paràmetres establerts en el Mapa de la Lectura Pública de Catalunya.
Poden optar a aquestes subvencions els ens locals de Catalunya o les entitats que en depenen i es regeix per les bases de la resolució CLT/3302/2019 de 29 de novembre (DOGC núm. 8019, de 9.12.2019).
Amb aquesta convocatòria el Departament de Cultura reforça la seva acció al territori i recupera els plans plurianuals per donar suport als municipis en la construcció i millora de les biblioteques públiques que ja es va iniciar al 2019 amb la línia d'ajuts per a la redacció de projectes de biblioteques.
En paral·lel, la voluntat del Departament de Cultura és mantenir els propers anys aquests ajuts de suport als municipis i ampliar-los a l'adquisició de mobiliari, reformes interiors d'equipaments de més de 10 anys, millores en l'accessibilitat i creació de nous espais.
Per poder optar a aquestes subvencions els sol·licitants han de disposar d'un projecte executiu que defineixi l'obra, que s'ajusti a la normativa sobre el Sistema de Lectura Pública de Catalunya i que compleixi amb la normativa d'accessibilitat vigent.
Les sol·licituds de subvencions i altres tràmits associats al procediment de concessió dels ajuts s'han de fer per mitjans telemàtics, a través de l'extranet de les administracions catalanes ( http://eacat.cat ).
Aquestes línies són compatibles amb els ajuts que es demanin a través dels ajuts del Pla únic d'obres i serveis de Catalunya (PUOSC) 2020-2024 destinada a serveis municipals entre ells, les biblioteques públiques.
En l'actualitat el Sistema de Lectura Pública de Catalunya és format per un total de 404 biblioteques i 12 bibliobusos que donen servei a un total de 7.201.076 persones de 449 municipis.
Disposar del servei de biblioteca pública és obligatori per als municipis de més de 5.000 habitants tot i que a Catalunya també hi poden optar els municipis de més de 3.000 habitants amb les mateixes condicions que els municipis on és obligatori.
L'APPEC (Associació de Publicacions Periòdiques en Català) ha encarregat un estudi per conèixer l'índex de lectura de revistes dels usuaris de biblioteques públiques amb l'objectiu de poder desenvolupar un pla d'acció per fomentar la lectura de les capçaleres que publiquen en llengua catalana.
D'acord amb les dades del darrer informe d' Hàbits de lectura i compra de llibres a Catalunya (2018) el 40,7% dels lectors declara llegir revistes (el 75,0% llegeix també diaris i el 68,4% llibres).
En el cas dels lectors freqüents (almenys 1 cop a la setmana), un 22% dels enquestats afirmar ser lector també de revistes.
Aquest estudi vol donar resposta a quins són els hàbits de lectura de revistes entre els usuaris de les biblioteques públiques més enllà dels que usen el servei de préstec.
Durant el mes de desembre es van realitzar 250 enquestes presencials a les 10 biblioteques amb més afluència de visitants d'arreu del territori: 4 de Barcelona, 1 de Tarragona, 1 de Terres de l'Ebre, 2 de Girona i 2 de Lleida.
Per acabar de completar les dades de l'estudi ara s'amplia la mostra a qualsevol usuari de les biblioteques que vulgui participar-hi.
Per fer-ho, els usuaris trobaran a la seva biblioteca habitual l'enquesta que es podrà contestar en format paper o a través d'un formulari a Internet al qual es pot accedir mitjançant un codi QR o directament a www.lesrevistes.cat/enquesta
Totes les persones que responguin l'enquesta tindran com a agraïment un mes de subscripció gratuïta a les revistes en format digital de l'APPEC incloses a l'iQUIOSC.cat.
Plaça de les Corts Catalanes de Torrefarrera.
Estructura on s'ubicarà la biblioteca municipal
La Generalitat de Catalunya ha començat aquesta setmana les obres de construcció de l'edifici on s'ubicarà la biblioteca municipal de Torrefarrera (Segrià).
L'actuació està promoguda pels departaments de Cultura i Territori i Sostenibilitat de la Generalitat de Catalunya, i l'Ajuntament de Torrefarrera.
El nou equipament estarà situat a la plaça de les Corts Catalanes, es remodelarà i ampliarà l'estructura existent per construir una biblioteca de 992 m 2, distribuïts en dues plantes.
Les obres, gestionades per l'Institut Català del Sòl, INCASÒL, compten amb un pressupost d'1.646.355,86 euros (IVA inclòs) aportats per fons municipals i la Direcció General de Creació, Acció Territorial i Biblioteques del Departament de Cultura.
Tindran una durada prevista d'un any.
L'edifici existent es remodelarà i ampliarà per les quatre bandes.
Al nivell superior de la façana que dóna al carrer s'eliminaran els pilars existents per construir un porxo d'accés.
A la façana posterior, davant de la zona de jocs infantils, dos volums nous acolliran l'ascensor i l'escala principal.
Als altres dos costats, més estrets, l'edifici s'eixamplarà per crear un pati d'ús interior.
La coberta de la biblioteca s'ha dissenyat de manera invertida amb acabat vegetal i s'hi incorporen lluernes per millorar la qualitat de l'espai interior.
El projecte preveu destinar la planta baixa als espais d'ús independent, com són la sala polivalent i l'aula de formació, i als espais comuns d'acollida de la biblioteca, amb l'àrea de revistes i la zona infantil.
Des de la zona del taulell central s'accedirà a la planta primera a través de l'escala i l'ascensor, on es situarà la zona d'informació general de la biblioteca.
El Departament de Cultura de la Generalitat de Catalunya incrementarà la col·lecció de llibres digitals en català i aranès mitjançant una aportació extraordinària dins de les mesures de recuperació del sector cultural.
Entre d'altres elements, el fet que l'IVA aplicat als llibres electrònics fos del 21 % era un fre important per a la comercialització dels títols.
Aprofitant que l'IVA dels llibres electrònics ja s'ha reduït al 4 %, la Direcció General de Creació, Acció Territorial i Biblioteques fa una aposta per incrementar la disponibilitat de títols en català i aranès a la biblioteca digital eBiblioCat.
Per fer-ho, el Servei de Biblioteques disposarà d'un pressupost extraordinari de fins a 100.000 € per establir acords amb les editorials que vulguin incorporar la versió digital dels seus títols a la plataforma de les biblioteques públiques.
Dels 4.200 títols de ficció que actualment es poden descarregar a eBiblioCat, 1.016 són en llengua catalana, amb aquesta mesura s'espera poder augmentar la col·lecció amb nous títols i reduir, a mig termini, el temps d'espera per accedir als títols amb més reserves.
Des de l'inici de la pandèmia, la plataforma eBiblioCat ha vist incrementat exponencialment el seu ús, també com a col·lecció digital de suport als clubs de lectura virtuals que s'han anat organitzant per les biblioteques aquests darrers mesos.
Tots els ciutadans de Catalunya poden accedir al continguts digitals d'eBiblioCat amb qualsevol carnet de biblioteca pública.
Els usuaris que actualment no disposen d'aquest carnet el poden demanar igualment al moment dins de la mateixa plataforma.
Aquest servei és el resultat de la col·laboració entre el Servei de Biblioteques del Departament de Cultura, la Gerència de Serveis de Biblioteca de la Diputació de Barcelona i del Consorci de Biblioteques de Barcelona.
Al llarg de 7 edicions hem llegit 53 obres de teatre, hem fet 23 sessions de formació, hi han participat més de 52.000 lectors de 119 biblioteques públiques de Catalunya
El Servei de Biblioteques del Departament i el Teatre Nacional de Catalunya (TNC ) duen a terme el projecte "Llegir el teatre", un cicle de clubs de lectura sobre textos teatrals, que té per objectius:
La proposta compta amb la complicitat de les biblioteques catalanes, les quals afegeixen una nova modalitat de club de lectura en l'ampli ventall de l'oferta que ja ofereixen actualment arreu del territori.
Els lectors, que prèviament han llegit el text, es troben a les biblioteques per comentar-lo en companyia d'una persona vinculada al teatre, que actua de conductora i dinamitzadora de l'activitat, en un diàleg que permet aprofundir alguns dels seus aspectes més rellevants.
Les sessions de debat entre lectors tenen lloc a les biblioteques, durant la temporada teatral de tardor a primavera.
Cada sessió està dedicada a un text de la programació del TNC que, en alguns casos, són intercalats amb obres de les programacions teatrals locals.
El TNC ofereix formació als conductors dels clubs de lectura, i per als lectors que en són membres avantatges com ara descomptes en entrades de la seva programació.
El Servei de Biblioteques proveeix els exemplars dels textos als membres dels clubs i facilita una selecció bibliogràfica dedicada a l'art teatral i la literatura dramàtica dels últims anys destinada a facilitar la millora del fons de les biblioteques públiques.
A la setena temporada van participar 119 biblioteques públiques que van tenir quasi 12.000 lectors.
D'octubre de 2020 a juny de 2021 tindrà lloc la vuitena edició de 'Llegir el teatre' amb 8 obres de la programació d'aquesta temporada del TNC.
+ títols extra, recuperats de la temporada 2019/20
Biblioteca Municipal 1 d'octubre
Biblioteca Vall d'Alfatà de Santa Susanna
Biblioteca Municipal de Cassà de la Selva
Biblioteca Municipal de Lloret de Mar
Biblioteca Jaume Marquès i Casanovas
Biblioteca Pública de Cervià de les Garrigues
Biblioteca Pública de l'Albagés
Biblioteca Municipal de Banyeres del Penedés- Ernest Lluch
Biblioteca Pública de la Bisbal del Penedès
Biblioteca Mestra Maria Antònia
Biblioteca Comarcal Sebastià Juan Arbó